title: Az Európai Parlament, a Tanács, a Bizottság, a Bíróság, a Számvevőszék, a Gazdasági és Szociális Bizottság, a Régiók Bizottsága és az Ombudsman 2002. július 25-i határozata az Európai Közösségek Személyzeti Felvételi Hivatalának létrehozásáról

text:
Fontos jogi nyilatkozat

|

32002D0620

Hivatalos Lap L 197 , 26/07/2002 o. 0053 - 0055

		Az Európai Parlament, a Tanács, a Bizottság, a Bíróság, a Számvevőszék, a Gazdasági és Szociális Bizottság, a Régiók Bizottsága és az Ombudsman2002. július 25-i határozataaz Európai Közösségek Személyzeti Felvételi Hivatalának létrehozásáról(2002/620/EK)AZ EURÓPAI PARLAMENT, AZ EURÓPAI UNIÓ TANÁCSA, AZ EURÓPAI BIZOTTSÁG, A BÍRÓSÁG, A SZÁMVEVŐSZÉK, A GAZDASÁGI ÉS SZOCIÁLIS BIZOTTSÁG, A RÉGIÓK BIZOTTSÁGA ÉS AZ OMBUDSMAN,tekintettel a legutóbb a 490/2002/EK, ESZAK, Euratom rendelettel [1] módosított, az Európai Közösségek tisztviselőinek személyzeti szabályzatáról, valamint egyéb alkalmazottainak alkalmazási feltételeiről szóló 259/68/EGK, Euratom, ESZAK [2] rendeletre, és különösen az említett személyzeti szabályzat 2. cikkének harmadik bekezdésére,tekintettel a személyzeti szabályzati bizottság véleményére,mivel:(1) Az erőforrások hatékony és gazdaságos felhasználása érdekében egységes intézményközi szervet kell megbízni az Európai Közösségekben hivatalt ellátó tisztviselők és egyéb alkalmazottak kiválasztásával.(2) Az így létrehozott intézményközi szerv feladata az, hogy az általános versenyvizsgákra jelentkező jelöltekből tartaléklistákat állítson össze, az egyes intézmények által jelzett igényeknek megfelelően és a személyzeti szabályzattal összhangban; a sikeres jelöltek kinevezéséről az egyes kinevező hatóságok döntenek.(3) Az intézményközi szerv ugyanilyen módon támogatja a Szerződések által vagy azokkal összhangban létrehozott intézményeket, szerveket, hivatalokat és ügynökségeket a belső pályázataikkal, illetve az egyéb alkalmazottak kiválasztásával kapcsolatban,A KÖVETKEZŐKÉPPEN HATÁROZTAK:1. cikkLétrehozásLétrehozzák az Európai Közösségek Személyzeti Felvételi Hivatalát (a továbbiakban "a Hivatal").2. cikkHatáskör(1) A Hivatal gyakorolja, a személyzeti szabályzat 30. cikkének első bekezdése és annak III. melléklete alapján, az e határozatot aláíró intézmények kinevező hatóságaira átruházott személyzet felvételi hatáskört. Az intézmények, kizárólag rendkívüli esetekben és a hivatal beleegyezésével, maguk írhatnak ki versenyvizsgákat annak érdekében, hogy kielégítsék a magasan képzett személyzet iránti igényüket.(2) Amennyiben az (1) bekezdésben említett hatáskört a Szerződések által vagy azokkal összhangban létrehozott szervek, hivatalok vagy ügynökségek kinevező hatóságára ruházták át, az utóbbi kérelmére a Hivatal gyakorolhatja e hatáskört.(3) A sikeres jelöltek kinevezéséről szóló döntéseket az Európai Parlament, a Tanács, a Bizottság, a Bíróság, a Számvevőszék, a Gazdasági és Szociális Bizottság, a Régiók Bizottsága, az ombudsman, illetve a Szerződések által vagy azokkal összhangban létrehozott bármilyen, hatáskörét a Hivatalra átruházó, vagy annak szolgáltatásait igénybe vevő szerv, hivatal vagy ügynökség kinevező hatóságai hozzák meg.3. cikkFeladatok(1) A 2. cikkben említett kinevező hatóságok kérésére a Hivatal, a személyzeti szabályzat 30. cikke első bekezdésében említetteknek megfelelően és annak III. mellékletével összhangban, általános versenyvizsgákra jelentkező jelöltekből tartaléklistát állít össze.(2) A Hivatal támogathatja a Szerződések által vagy azokkal összhangban létrehozott intézményeket, szerveket, hivatalokat és ügynökségeket belső pályázataikkal, illetve az egyéb alkalmazottak kiválasztásával kapcsolatban.4. cikkKérelmek, panaszok és fellebbezésekA személyzeti szabályzat 91a. cikkével összhangban, az e határozat 2. cikkének (1) és (2) bekezdése alapján átruházott hatáskör gyakorlásával összefüggő kérelmeket és panaszokat a Hivatalnak kell benyújtani. Bármely, e területekre vonatkozó fellebbezést a Bizottság ellen kell benyújtani.5. cikkVégrehajtásAz Európai Parlament, a Tanács és a Bizottság főtitkárai, a Bíróság hivatalvezetője, a Számvevőszék, a Gazdasági és Szociális Bizottság és a Régiók Bizottsága főtitkárai, valamint az ombudsman képviselője kölcsönös megegyezéssel megteszik az e határozat végrehajtásához szükséges intézkedéseket.6. cikkHatálybalépés időpontjaEz a határozat az Európai Közösségek Hivatalos Lapjában való kihirdetésének napján lép hatályba.az Európai Parlament részérőlaz elnökPatrick Coxa Tanács részérőlaz elnökJaume Matas i Paloua Bizottság részérőlaz elnökRomano Prodia Bíróság részérőlaz elnökGil Carlos Rodríguez Iglesiasa Számvevőszék részérőlaz elnökJuan Manuel Fabra Vallésa Gazdasági és Szociális Bizottság részérőlaz elnökG. Frerichsa Régiók Bizottsága részérőlaz elnökSir Albert Boreaz ombudsmanJacob Söderman[1] HL L 77., 2002.3.20., 1. o.[2] HL L 56., 1968.3.4., 1. o.--------------------------------------------------


title: 2010/566/EU: Az EU–Algéria Társulási Tanács 1/2010 határozata ( 2010. augusztus 3. ) az egyrészről az Európai Közösség és tagállamai, másrészről az Algériai Demokratikus és Népi Köztársaság közötti társulás létrehozásáról szóló euro-mediterrán megállapodáshoz csatolt, a származó termékek fogalmának meghatározásáról és az igazgatási együttműködés módszereiről szóló 6. jegyzőkönyv 15. cikke (7) bekezdésének módosításáról

text:
               22.9.2010

               HU

               Az Európai Unió Hivatalos Lapja

               L 248/64

         AZ EU–ALGÉRIA TÁRSULÁSI TANÁCS 1/2010 HATÁROZATA
   (2010. augusztus 3.)
   az egyrészről az Európai Közösség és tagállamai, másrészről az Algériai Demokratikus és Népi Köztársaság közötti társulás létrehozásáról szóló euro-mediterrán megállapodáshoz csatolt, a származó termékek fogalmának meghatározásáról és az igazgatási együttműködés módszereiről szóló 6. jegyzőkönyv 15. cikke (7) bekezdésének módosításáról
   (2010/566/EU)
   A TÁRSULÁSI TANÁCS,
   tekintettel az egyrészről az Európai Közösség és tagállamai, másrészről az Algériai Demokratikus és Népi Köztársaság közötti társulást létrehozó euro-mediterrán megállapodásra és különösen annak 6. jegyzőkönyve 39. cikkére,
   mivel:

               (1)

               Az Európai Közösség és tagállamai, valamint az Algériai Demokratikus és Népi Köztársaság közötti társulást létrehozó euro-mediterrán megállapodás (a továbbiakban: a megállapodás) (1) 6. jegyzőkönyve (2) 15. cikkének (7) bekezdése a vámok vagy azokkal azonos hatású díjak tekintetében 2009. december 31-ig bizonyos körülmények között lehetővé teszi a vámvisszatérítést vagy a vámmentességet.

               (2)

               A felek megállapodtak abban, hogy a megállapodás 6. jegyzőkönyve 15. cikke (7) bekezdésének alkalmazását 2010. január 1-jei hatállyal három évvel meghosszabbítják, hogy a gazdasági szereplők részére biztosítsák az egyértelműséget, a gazdaság hosszú távú kiszámíthatóságát és a jogbiztonságot.

               (3)

               Ezenkívül a jelenleg Algériában alkalmazott vámtételek mértékét helyénvaló az Európai Unióban hatályos mértékhez igazítani.

               (4)

               A megállapodás 6. jegyzőkönyvét ennek megfelelően módosítani kell.

               (5)

               Mivel a megállapodás 6. jegyzőkönyve 15. cikkének (7) bekezdése 2009. december 31-től nem alkalmazandó, 2010. január 1-jétől ezt a határozatot kell alkalmazni,

         ELFOGADTA EZT A HATÁROZATOT:
   1. cikk
   Az Európai Közösség és tagállamai, valamint az Algériai Demokratikus és Népi Köztársaság közötti társulást létrehozó euro-mediterrán megállapodáshoz csatolt, a származó termékek fogalmának meghatározásáról és az igazgatási együttműködés módszereiről szóló 6. jegyzőkönyv 15. cikke (7) bekezdésének helyébe a következő szöveg lép:

      „(7)   Az (1) bekezdéstől eltérve Algéria jogosult arra, hogy – a Harmonizált Rendszer 1–24. árucsoportjába tartozó termékek kivételével – vámvisszatérítést vagy vámmentességet alkalmazzon származó termékek előállítása során felhasznált nem származó anyagokra vonatkozó vámok vagy azokkal azonos hatású díjak esetében, a következő rendelkezések szerint:

                  a)

                  a Harmonizált Rendszer 25–49. és 64–97. árucsoportjai alá tartozó termékek tekintetében 4 % – vagy az Algériában hatályos, ennél alacsonyabb – vámtétellel számított vámot vissza kell tartani;

                  b)

                  a Harmonizált rendszer 50–63. árucsoportjai alá tartozó termékek tekintetében a 8 % – vagy az Algériában hatályos, ennél alacsonyabb – vámtétellel számított vámot vissza kell tartani.

            Ezt a bekezdést 2012. december 31-ig kell alkalmazni, és közös megegyezéssel felülvizsgálható.”

   2. cikk
   Ez a határozat az elfogadása napján lép hatályba.
   Ezt a határozatot 2010. január 1-jétől kell alkalmazni.

      Kelt Brüsszelben, 2010. augusztus 3-án.

            az EU–Algéria Társulási Tanács részéről

            az elnök

         C. ASHTON

      (1)  HL L 265., 2005.10.10., 2. o.

      (2)  HL L 297., 2007.11.15., 3. o.


title: A Politikai és Biztonsági Bizottság (KKBP) 2015/1129 határozata (2015. július 7.) az Európai Unió palesztin területeken folytatott rendőri missziója (EUPOL COPPS) misszióvezetőjének adott megbízás meghosszabbításáról (EUPOL COPPS/2/2015)

text:
               11.7.2015

               HU

               Az Európai Unió Hivatalos Lapja

               L 184/17

         A POLITIKAI ÉS BIZTONSÁGI BIZOTTSÁG (KKBP) 2015/1129 HATÁROZATA
   (2015. július 7.)
   az Európai Unió palesztin területeken folytatott rendőri missziója (EUPOL COPPS) misszióvezetőjének adott megbízás meghosszabbításáról (EUPOL COPPS/2/2015)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió palesztin területeken folytatott rendőri missziójáról (EUPOL COPPS) szóló, 2013. július 3-i 2013/354/KKBP tanácsi határozatra (1) és különösen annak 9. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A 2013/354/KKBP tanácsi határozat 9. cikkének (1) bekezdése értelmében a Politikai és Biztonsági Bizottság (PBB) a Szerződés 38. cikke harmadik bekezdésének megfelelően felhatalmazást kapott arra, hogy meghozza az Európai Unió palesztin területeken folytatott rendőri missziójának (EUPOL COPPS) politikai ellenőrzésére és stratégiai irányítására vonatkozó megfelelő határozatokat, beleértve a misszióvezető kinevezéséről szóló határozatot is.

               (2)

               A PBB 2015. február 17-én elfogadta a (KKBP) 2015/381 határozatot (2), amellyel Rodolphe MAUGET-t nevezte ki az EUPOL COPPS misszióvezetőjévé a 2015. február 16-tól2015. június 30-ig tartó időszakra.

               (3)

               A Tanács 2015. július 2-án elfogadta a (KKBP) 2015/1064 határozatot (3), amellyel a 2015. július 1-jétől2016. június 30-ig tartó időszakra meghosszabbította az EUPOL COPPS megbízatását.

               (4)

               Az Unió külügyi és biztonságpolitikai főképviselője azt javasolta, hogy a 2015. július 1-jétől2016. június 30-ig terjedő időtartamra hosszabbítsák meg Rodolphe MAUGET-nak az EUPOL COPPS misszióvezetőjeként betöltött megbízatását,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság 2016. június 30-ig meghosszabbítja Rodolphe MAUGET-nak az Európai Unió palesztin területeken folytatott rendőri missziójának (EUPOL COPPS) misszióvezetőjeként betöltött megbízatását.
   2. cikk
   Ez a határozat az elfogadásának napján lép hatályba.
   Ezt a határozatot 2015. július 1-jétől kell alkalmazni.

      Kelt Brüsszelben, 2015. július 7-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 185., 2013.7.4., 12. o.

      (2)  A Politikai és Biztonsági Bizottság (KKBP) 2015/381 határozata (2015. február 17.) az Európai Unió palesztin területeken folytatott rendőri missziója (EUPOL COPPS) misszióvezetőjének kinevezéséről (EUPOL COPPS/1/2015) (HL L 64., 2015.3.7., 37. o.).

      (3)  A Tanács (KKBP) 2015/1064 határozata (2015. július 2.) az Európai Unió palesztin területeken folytatott rendőri missziójáról (EUPOL COPPS) szóló 2013/354/KKBP határozat módosításáról (HL L 174., 2015.7.3., 21. o.)


title: A Tanács 2013/527/KKBP határozata ( 2013. október 24. ) az Európai Unió Afrika szarváért felelős különleges képviselője megbízatásának módosításáról és meghosszabbításáról

text:
               26.10.2013

               HU

               Az Európai Unió Hivatalos Lapja

               L 284/23

         A TANÁCS 2013/527/KKBP HATÁROZATA
   (2013. október 24.)
   az Európai Unió Afrika szarváért felelős különleges képviselője megbízatásának módosításáról és meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 31. cikke (2) bekezdésére és 33. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2011. december 8-án elfogadta a 2011/819/KKBP határozatot (1), amely Alexander RONDOS-t nevezte ki az Európai Unió Afrika szarváért felelős különleges képviselőjévé (EUKK). Az EUKK megbízatása 2013. október 31-én lejár.

               (2)

               A Tanács 2010. augusztus 11-én elfogadta a 2010/450/KKBP határozatot (2), amely Rosalind MARSDEN-t nevezte ki az Európai Unió szudáni különleges képviselőjévé (EUKK). Az EUKK megbízatása 2013. október 31-én lejár.

               (3)

               Alexander RONDOS, az Afrika szarváért felelős EUKK megbízatását ki kell bővíteni, hogy egyes szudáni és dél-szudáni elemekre is kiterjedjen, valamint további tizenkét hónapos időtartamra meg kell hosszabbítani.

               (4)

               Az EUKK a megbízatását olyan helyzetben látja el, amely rosszabbodhat, és amely akadályozhatja az Unió külső fellépésének tekintetében a Szerződés 21. cikkében meghatározott célkitűzések megvalósítását,

         ELFOGADTA EZT A HATÁROZATOT:
   1. cikk
   Az Európai Unió különleges képviselője
   (1)   A Tanács 2014. október 31-ig meghosszabbítja az Alexander RONDOS-nak, mint az Afrika szarváért felelős EUKK-nak adott megbízatást. Az EUKK megbízatása hamarabb is megszüntethető, amennyiben a Tanács az Unió külügyi és biztonságpolitikai főképviselőjének (főképviselő) javaslatára így határoz.
   (2)   Az EUKK megbízatásának alkalmazásában Afrika szarva a következőket foglalja magában: Dzsibuti Köztársaság, Eritrea Állam, Etióp Demokratikus Szövetségi Köztársaság, Kenyai Köztársaság, Szomáliai Szövetségi Köztársaság, Szudáni Köztársaság, Dél-szudáni Köztársaság és Ugandai Köztársaság. A tágabb régióra kiható problémákat illetően az EUKK-nak adott esetben az Afrika szarván kívüli országokkal és regionális szervezetekkel is fel kell vennie a kapcsolatot.
   2. cikk
   Politikai célkitűzések
   (1)   Az EUKK megbízatása az Uniónak az Afrika szarvával kapcsolatos, a 2011. november 14-én elfogadott stratégiai keretben és a vonatkozó tanácsi következtetésekben meghatározott politikai célkitűzésein alapul, amelyek szerint az Unió aktívan hozzá kíván járulni a régió országain belüli és azok közötti békés egymás mellett élés és tartós béke, a biztonság és a fejlődés megvalósítását célzó regionális és nemzetközi erőfeszítésekhez. Az EUKK továbbá törekedik arra, hogy az Afrika szarvában megvalósított sokrétű uniós szerepvállalás minőségét javítsa, valamint növelje annak erősségét, hatását és láthatóságát.
   (2)   Az Unió politikai célkitűzései közé tartozik:

               a)

               Szomália stabilizálásának folyamatos biztosítása, különösen a regionális vonatkozások megközelítéséből;

               b)

               Szudán és Dél-Szudán, mint két életképes és jólétben élő, szilárd pilléreken nyugvó és felelősségre vonható politikai struktúrákkal rendelkező állam békés egymás mellett élése;

               c)

               a régió országain belül és azok között jelenleg fennálló konfliktusok rendezése, és a potenciális konfliktusok elkerülése;

               d)

               a regionális politikai, biztonsági és gazdasági együttműködés támogatása.

         3. cikk
   Megbízatás
   (1)   Az Afrika szarvával kapcsolatos uniós politikai célkitűzések megvalósítása érdekében az EUKK megbízatása a következő:

               a)

               párbeszédet folytat a régió minden érintett és érdekelt szereplőjével, a kormányokkal, a regionális hatóságokkal, a nemzetközi és a regionális szervezetekkel, a civil társadalom és a diaszpóra képviselőivel az Unió politikai célkitűzéseinek megvalósítása érdekében, valamint közreműködik abban, hogy jobban megértsék az Unió szerepét a régióban;

               b)

               szükség esetén képviseli az Uniót a megfelelő nemzetközi fórumokon, valamint gondoskodik arról, hogy a válságkezeléshez, valamint a konfliktusmegoldás és -megelőzéshez nyújtott uniós támogatás nagyobb ismertségre tegyen szert;

               c)

               ösztönzi és támogatja a régióban megvalósítandó hatékony politikai és biztonsági együttműködést és gazdasági integrációt az egyrészt az Unió, másrészt pedig az Afrikai Unió (AU) és a szubregionális szervezetek között, különösen a Kormányközi Fejlesztési Hatósággal (IGAD) fennálló partnerségen keresztül;

               d)

               követi a politikai fejlemények alakulását a régióban, és hozzájárul a régióval kapcsolatos uniós politika kialakításához, többek között ami Szomáliát, Szudánt, Dél-Szudánt, az Etiópia és Eritrea közötti határvitát, valamint az algíri megállapodás végrehajtását, a Nílus-medencével kapcsolatos kezdeményezést és a régió más olyan problémáit illeti, amelyek kihatnak annak biztonságára, stabilitására és jólétére;

               e)

               Szomáliát illetően – az Európai Unió szomáliai különmegbízottjával, valamint az érintett regionális és nemzetközi partnerekkel, ezen belül az ENSZ-főtitkár szomáliai különleges képviselőjével és az Afrikai Unióval is szorosan koordinálva – aktívan közreműködik mindazon tevékenységekben és kezdeményezésekben, amelyek Szomália további stabilizálásához és az átmenetet követő intézkedések végrehajtásához vezetnek, előtérbe helyezve a Szomáliára vonatkozó koordinált és koherens nemzetközi megközelítés kialakítását, a jószomszédi viszonyok megteremtését és a szomáliai biztonsági ágazat fejlesztésének a támogatását, többek között az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália), az EUNAVFOR Atalanta és az EUCAP Nestor révén, valamint az Afrikai Unió szomáliai missziója (AMISOM) részére nyújtott folyamatos uniós támogatáson keresztül, a tagállamokkal szorosan együttműködve;

               f)

               Szudánt és Dél-Szudánt illetően – az Unió küldöttségeinek vezetőivel szorosan koordinálva – hozzájárul a Szudánnal és Dél-Szudánnal kapcsolatos uniós politika koherenciájához és eredményességéhez, és támogatja békés egymás mellett élésüket, elsősorban az addis-abebai megállapodások végrehajtása, az átfogó békeszerződéssel kapcsolatos lezáratlanul maradt – többek között az Abyei-t érintő– kérdések megoldása, a jelenleg – különösen Darfúrban, a Dél-Kordofán és Kék-Nílus államokban – zajló konfliktusok politikai megoldása, a dél-szudáni intézményépítés, valamint a nemzeti megbékélés révén. E tekintetben az EUKK hozzájárul a koherens nemzetközi megközelítés kialakításához, szorosan együttműködve az Afrikai Unióval, és különösen az Afrikai Unió Szudánnal foglalkozó magas szintű végrehajtó bizottságával (AUHIP), az Egyesült Nemzetek Szervezetével (ENSZ) és más vezető regionális és nemzetközi érdekeltekkel.

               g)

               figyelemmel kíséri az Afrika szarvát érintő, határokon átnyúló problémákat, ideértve a terrorizmust, a radikalizálódást, a tengerhajózási biztonságot és a kalózkodást, a szervezett bűnözést és a fegyvercsempészetet, a migrációs és a menekültáramlatokat, valamint a humanitárius válságok minden politikai és biztonsági következményét;

               h)

               előmozdítja a humanitárius segítségnyújtás lehetővé tételét a régió egészében;

               i)

               az EU emberi jogi különleges képviselőjével együttműködésben hozzájárul a 2011/168/KKBP tanácsi határozat (3) és az uniós emberi jogi politika végrehajtásához, ideértve az emberi jogokról szóló uniós iránymutatásokat, különösen a gyermekek és a fegyveres konfliktusok kapcsolatáról szóló, továbbá a nők elleni erőszakról, valamint a nőkkel szembeni megkülönböztetés valamennyi formája elleni küzdelemről szóló uniós iránymutatásokat, és az ENSZ Biztonsági Tanácsának a nőkről, a békéről és a biztonságról szóló 1325 (2000) sz. határozatával kapcsolatos uniós politikát, ideértve a fejlemények figyelemmel követését és az azokról szóló jelentéseket, valamint ajánlások megfogalmazását.

         (2)   A megbízatás teljesítése érdekében az EUKK többek között:

               a)

               szükség esetén tanácsadást végez és jelentést tesz a nemzetközi fórumokon képviselendő uniós álláspontok meghatározásával kapcsolatban annak érdekében, hogy proaktívan előmozdítsa az Afrika szarvára vonatkozó átfogó uniós megközelítést;

               b)

               folyamatosan áttekinti az Unió valamennyi tevékenységét.

         4. cikk
   A megbízatás végrehajtása
   (1)   Az EUKK felel a megbízatásnak a főképviselő felügyelete melletti végrehajtásáért.
   (2)   A Politikai és Biztonsági Bizottság (PBB) kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az Európai Külügyi Szolgálattal (EKSZ) és annak illetékes szervezeti egységeivel, az Unió régióbeli küldöttségeivel és a Bizottsággal.
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2013. november 1-jétől2014. október 31-ig terjedő időszakra 2 720 000 EUR.
   (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásért elszámolással tartozik a Bizottság felé.
   6. cikk
   A csoport létrehozása és összetétele
   (1)   Az EUKK a megbízatása és az ahhoz rendelkezésre álló pénzügyi eszközök keretein belül felel csoportjának létrehozásáért. A csoportnak rendelkeznie kell a megbízatás által megkívánt, a meghatározott politikai és biztonsági kérdésekre vonatkozó szakértelemmel. Az EUKK rendszeresen és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az EKSZ javaslatot tehetnek olyan alkalmazottak kirendelésére, akik az EUKK-t munkájában segítik. Az ilyen kirendelt alkalmazottak javadalmazását az érintett tagállam, az Unió érintett intézménye, illetve az EKSZ fedezi. A tagállamok által az uniós intézményekhez vagy az EKSZ-hez kirendelt szakértőket is ki lehet helyezni az EUKK-hoz. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő állam, a küldő uniós intézmény vagy az EKSZ közigazgatási fennhatósága alatt marad, és az EUKK megbízatásának érdekében jár el és végzi feladatát.
   (4)   Az EUKK személyzetét az EKSZ érintett osztályaival vagy az Unió érintett küldöttségeivel egy helyen kell elhelyezni ahhoz hozzájárulandó, hogy tevékenységeik összhangban álljanak és következetesek legyenek.
   7. cikk
   Az EUKK és az EUKK személyzete részére biztosított kiváltságok és mentességek
   Az EUKK küldetésének és az EUKK alkalmazottainak feladatuk elvégzéséhez és a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó országokkal kell megállapodni. Ehhez a tagállamok és az EKSZ minden szükséges támogatást megad.
   8. cikk
   Az EU-minősített adatok biztonsága
   Az EUKK és az EUKK csoportjának tagjai tiszteletben tartják a 2011/292/EU tanácsi határozatban (4) megállapított biztonsági elveket és minimumszabályokat.
   9. cikk
   Az információkhoz való hozzáférés és logisztikai támogatás
   (1)   A tagállamok, a Bizottság, az EKSZ és a Tanács Főtitkársága biztosítja, hogy az EUKK minden lényeges információhoz hozzáférjen.
   (2)   A Uniónak régióbeli küldöttségei és/vagy a tagállamok adott esetben logisztikai segítséget nyújtanak a térségben.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően – a megbízatásával és a hatáskörébe tartozó földrajzi terület biztonsági helyzetével összhangban, az EUKK közvetlenül az irányítása alá tartozó állomány biztonsága érdekében meghoz minden ésszerű és megvalósítható intézkedést, elsősorban az alábbiakat:

               a)

               az adott misszióra vonatkozó biztonsági terv létrehozása az EKSZ iránymutatása alapján, amely tartalmazza a misszióra vonatkozó fizikai, szervezeti és eljárási biztonsági intézkedéseket, szabályozza az állomány biztonságos mozgását a misszió területére és a misszió területén belül, továbbá kiterjed a biztonsági események kezelésére és a misszió vészhelyzeti intézkedési tervére és evakuálási tervére;

               b)

               annak biztosítása, hogy az Unión kívül telepített teljes személyi állomány a misszió területén fennálló körülmények által megkövetelt, nagy kockázat elleni biztosítással rendelkezzen;

               c)

               annak biztosítása, hogy az EUKK csoportjának az Unión kívül telepítendő valamennyi tagja – beleértve a szerződéssel alkalmazott helyi személyi állományt is – a misszió területére való érkezése előtt vagy érkezésekor megfelelő, a misszió területének az EKSZ által megállapított kockázati minősítéséhez igazodó biztonsági képzésben részesüljön;

               d)

               annak biztosítása, hogy a rendszeres biztonsági értékeléseket követően tett valamennyi ajánlást végrehajtsák, és ezek végrehajtásáról és az egyéb biztonsági kérdésekről – az elért eredményekről szóló jelentések és a megbízatás végrehajtásáról szóló jelentések keretében – írásos jelentéseket nyújtsanak be a Tanács, a főképviselő és a Bizottság számára.

         11. cikk
   Jelentéstétel
   (1)   Az EUKK szóban és írásban rendszeresen jelentést tesz a főképviselőnek és a PBB-nek. Az EUKK szükség szerint a tanácsi munkacsoportoknak is jelentést tesz. A rendszeres írásbeli jelentéseket a COREU-hálózaton keresztül terjesztik. Az EUKK a főképviselő vagy a PBB ajánlására jelentést tehet a Külügyek Tanácsának. A Szerződés 36. cikkének megfelelően az EUKK részt vehet az Európai Parlamentnek nyújtandó tájékoztatásban
   (2)   Az EUKK – az Unió régióbeli küldöttségeivel koordinálva – jelentést készít az uniós kezdeményezések, így például a reformokhoz nyújtott uniós hozzájárulás megvalósításának legjobb módjáról, beleértve a kapcsolódó uniós fejlesztési projektek politikai szempontjait is.
   12. cikk
   Koordináció
   (1)   Az EUKK hozzájárul az Unió fellépésének egységességéhez, koherenciájához és eredményességéhez, és elősegíti annak biztosítását, hogy valamennyi uniós eszközt és tagállami fellépést összehangolt módon alkalmazzanak az Unió politikai céljainak megvalósítása érdekében. Az EUKK tevékenységét ezért össze kell hangolni az Unió küldöttségeinek és a Bizottságnak, valamint a régióban működő többi EUKK-nak, különösen az Afrikai Unió melletti EUKK-nak és az Európai Unió szomáliai különmegbízottjának a tevékenységével. Az EUKK rendszeresen tájékoztatja a tagállamok külképviseleteit és az Unió régióbeli küldöttségeit.
   (2)   Az EUKK a helyszínen szoros kapcsolatot tart fenn és kommunikációt folytat az Unió küldöttségeinek vezetőivel és a tagállamok külképviseleteinek vezetőivel. Ez utóbbiak minden tőlük telhetőt megtesznek annak érdekében, hogy az EUKK-nak megbízatása végrehajtásában segítséget nyújtsanak. Az EUKK – az Unió megfelelő küldöttségeivel szoros együttműködésben – iránymutatást ad az EUNAVFOR Atalanta erőinek parancsnoka, az EUTM Somalia misszióparancsnoka, az EUCAP Nestor vezetője és az EUAVSEC–Dél-Szudán vezetője számára a helyi politikai helyzettel kapcsolatban. Az EUKK, az uniós műveleti parancsnokok és a polgári műveleti parancsnok szükség szerint konzultációt folytatnak egymással.
   (3)   Az EUKK szorosan együttműködik az érintett országok hatóságaival, az ENSZ-szel, az AU-val, az IGAD-dal, illetve más nemzeti regionális és nemzetközi érdekeltekkel, valamint a régióbeli civil társadalom képviselőivel is.
   13. cikk
   Felülvizsgálat
   E határozat végrehajtását, valamint az Uniónak a régióban történő egyéb hozzájárulásaival való összhangját rendszeresen felül kell vizsgálni. Az EUKK 2014. április végén az elért eredményekről szóló jelentést, a megbízatás végén pedig a megbízatás teljesítéséről szóló átfogó jelentést nyújt be a Tanácsnak, a főképviselőnek és a Bizottságnak.
   14. cikk
   Hatálybalépés
   Ez a határozat az elfogadásának napján lép hatályba.

      Kelt Brüsszelben, 2013. október 24-én.

            a Tanács részéről

            az elnök

         L. LINKEVIČIUS

      (1)  A Tanács 2011/819/KKBP határozata (2011. december 8.) az Európai Unió Afrika szarváért felelős különleges képviselőjének kinevezéséről (HL L 327., 2011.12.9., 62. o.).

      (2)  A Tanács 2010/450/KKBP határozata (2010. augusztus 11.) az Európai Unió szudáni különleges képviselőjének kinevezéséről (HL L 211., 2010.8.12., 42. o.).

      (3)  A Tanács 2011/168/KKBP határozata (2011. március 21.) a Nemzetközi Büntetőbíróságról és a 2003/444/KKBP közös álláspont hatályon kívül helyezéséről (HL L 76., 2011.3.22., 56. o.).

      (4)  A Tanács 2011/292/EU határozata (2011. március 31.) az EU-minősített adatok védelmét szolgáló biztonsági szabályokról (HL L 141., 2011.5.27., 17. o.).


title: 2014/229/EU: A Tanács határozata ( 2009. október 27. ) az egyrészről az Európai Közösség és tagállamai, és másrészről az Indonéz Köztársaság közötti átfogó partnerségi és együttműködési keretmegállapodás aláírásáról

text:
               26.4.2014

               HU

               Az Európai Unió Hivatalos Lapja

               L 125/16

         A TANÁCS HATÁROZATA
   (2009. október 27.)
   az egyrészről az Európai Közösség és tagállamai, és másrészről az Indonéz Köztársaság közötti átfogó partnerségi és együttműködési keretmegállapodás aláírásáról

      (2014/229/EU)

   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. és 181. cikkére, összefüggésben a 300. cikkének (2) bekezdésével,
   tekintettel a Bizottság javaslatára,
   mivel:

               (1)

               2004. november 25-én a Tanács felhatalmazta a Bizottságot, hogy egy partnerségi és együttműködési keretmegállapodásról (a továbbiakban: a megállapodás) szóló tárgyalásokat folytasson az Indonéz Köztársasággal.

               (2)

               A megállapodást – későbbiekben történő lehetséges megkötésére is figyelemmel – alá kell írni,

         A KÖVETKEZŐKÉPPEN HATÁROZOTT:
   1. cikk
   Az egyrészről az Európai Közösség és tagállamai, és másrészről az Indonéz Köztársaság közötti partnerségi és együttműködési keretmegállapodás aláírását a Tanács a Közösség nevében jóváhagyja, figyelemmel a megállapodás megkötéséről szóló tanácsi határozatra.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap arra, hogy kijelölje a megállapodásnak a Közösség nevében történő aláírására jogosult személy(eke)t.

      Kelt Luxembourgban, 2009. október 27-én.

            a Tanács részéről

            az elnök

         C. BILDT


title: 2014/115/EU: A Tanács határozata ( 2013. december 2. ) a Kormányzati Beszerzési Megállapodás módosításáról szóló jegyzőkönyv megkötéséről

text:
               7.3.2014

               HU

               Az Európai Unió Hivatalos Lapja

               L 68/1

      A TANÁCS HATÁROZATA

   (2013. december 2.)
   a Kormányzati Beszerzési Megállapodás módosításáról szóló jegyzőkönyv megkötéséről
   (2014/115/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (6) bekezdése a) pontjának v. alpontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               A WTO Kormányzati Beszerzési Megállapodásának (a továbbiakban: az 1994. évi megállapodás) módosításáról szóló tárgyalások 1999 januárjában kezdődtek meg a Kormányzati Beszerzési Megállapodás XXIV. cikke (7) bekezdésének b) és c) pontjába foglalt kötelezettségvállalás alapján.

               (2)

               A tárgyalásokat a Bizottság folytatta le az Európai Unió működéséről szóló szerződés 207. cikkének (3) bekezdése értelmében létrehozott különbizottsággal konzultálva.

               (3)

               2011. december 15-én az 1994. évi megállapodás részes felei miniszteri szinten politikai megállapodást kötöttek a tárgyalások eredményeire vonatkozóan. A politikai megállapodást a GPA-bizottság 2012. március 30-án a tárgyalások eredményeiről szóló határozat elfogadásával megerősítette. A tárgyalások eredményeiről szóló határozattal, amely tartalmazza a Kormányzati Beszerzési Megállapodás módosításáról szóló jegyzőkönyvet (a továbbiakban: a jegyzőkönyv), az 1994. évi megállapodás részes felei hitelesítették a jegyzőkönyv szövegét, és előterjesztették azt elfogadásra.

               (4)

               A jegyzőkönyvet az Unió nevében jóvá kell hagyni,

         ELFOGADTA EZT A HATÁROZATOT:
   1. cikk
   A Kormányzati Beszerzési Megállapodás módosításáról szóló jegyzőkönyvet a Tanács az Unió nevében jóváhagyja.
   A jegyzőkönyv szövegét csatolták e határozathoz.
   2. cikk
   A Tanács elnöke kijelöli azon személy(eke)t, aki(k) jogosult(ak) az elfogadásra vonatkozó, a jegyzőkönyv 3. pontjában meghatározott, és az 1994. évi megállapodás XXIV:9. cikkének megfelelő okiratot az Európai Unió nevében, letétbe helyezni, és ezáltal kifejezésre juttatni, hogy az Unió a jegyzőkönyvet magára nézve jogilag kötelező erejűnek ismeri el (1).
   3. cikk
   Ez a jegyzőkönyv nem értelmezhető úgy, hogy olyan jogokat biztosítana vagy kötelességeket írna elő, amelyekre az Unió vagy a tagállamok bíróságai előtt közvetlenül hivatkozni lehetne.
   4. cikk
   Ez a határozat az elfogadásának napján lép hatályba.

      Kelt Brüsszelben, 2013. december 2-án.

            a Tanács részéről

            az elnök

         E. GUSTAS

      (1)  A Tanács Főtitkársága gondoskodik a jegyzőkönyv hatálybalépése napjának az Európai Unió Hivatalos Lapjában való közzétételéről.


title: Az Európai Parlament (EU) 2016/1521 határozata (2016. április 28.) az Európai Halászati Ellenőrző Hivatal 2014-es pénzügyi évre vonatkozó elszámolásának lezárásáról

text:
               14.9.2016

               HU

               Az Európai Unió Hivatalos Lapja

               L 246/250

         AZ EURÓPAI PARLAMENT (EU) 2016/1521 HATÁROZATA
   (2016. április 28.)
   az Európai Halászati Ellenőrző Hivatal 2014-es pénzügyi évre vonatkozó elszámolásának lezárásáról
   AZ EURÓPAI PARLAMENT,

               —

               tekintettel az Európai Halászati Ellenőrző Hivatal 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Halászati Ellenőrző Hivatal 2014-es pénzügyi évre vonatkozó éves beszámolójáról szóló jelentésére, a hivatal válaszával együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel a hivatal 2014-es pénzügyi évre szóló költségvetésének végrehajtására vonatkozó felelőssége alóli mentesítéséről szóló, 2016. február 12-i tanácsi ajánlásra (05584/2016 – C8-0081/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel a Közösségi Halászati Ellenőrző Hivatal létrehozásáról és a közös halászati politika ellenőrző rendszerének létrehozataláról szóló, 2847/93/EGK rendelet módosításáról szóló 2005. április 26-i 768/2005/EK tanácsi rendeletre (4) és különösen annak 36. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére és a Halászati Bizottság véleményére (A8-0104/2016),

               1.

               megállapítja, hogy az Európai Halászati Ellenőrző Hivatal végleges éves beszámolója megegyezik a számvevőszéki jelentés mellékletében szereplővel;

               2.

               jóváhagyja az Európai Halászati Ellenőrző Hivatal 2014-es pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezt a határozatot az Európai Halászati Ellenőrző Hivatal ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 409., 2015.12.9., 151. o.

      (2)  Lásd az 1. lábjegyzetet.

      (3)  HL L 298., 2012.10.26., 1. o.

      (4)  HL L 128., 2005.5.21., 1. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: A Tanács (EU, Euratom) 2016/641 határozata (2016. április 21.) az Európai Gazdasági és Szociális Bizottságnak a Németországi Szövetségi Köztársaság által javasolt egy tagja kinevezéséről

text:
               23.4.2016

               HU

               Az Európai Unió Hivatalos Lapja

               L 108/33

         A TANÁCS (EU, Euratom) 2016/641 HATÁROZATA
   (2016. április 21.)
   az Európai Gazdasági és Szociális Bizottságnak a Németországi Szövetségi Köztársaság által javasolt egy tagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 302. cikkére,
   tekintettel az Európai Atomenergia-közösséget létrehozó szerződésre és különösen annak 106a. cikkére,
   tekintettel a német kormány javaslatára,
   tekintettel az Európai Bizottság véleményére,
   mivel:

               (1)

               2015. szeptember 18-án és 2015. október 1-jén a Tanács elfogadta az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről szóló (EU, Euratom) 2015/1600 (1), illetve (EU, Euratom) 2015/1790 (2) határozatot.

               (2)

               Egbert BIERMANN hivatali idejének lejártát követően az Európai Gazdasági és Szociális Bizottság egy tagjának helye megüresedett,

         ELFOGADTA EZT A HATÁROZATOT:
   1. cikk
   Dr. Norbert KLUGE, Leiter der Abteilung Mitbestimmungsförderung der Hans-Böckler-Stiftung, a hivatali idő hátralévő részére, azaz 2020. szeptember 20-ig az Európai Gazdasági és Szociális Bizottság tagjává nevezi ki.
   2. cikk
   Ez a határozat az elfogadásának napján lép hatályba.

      Kelt Luxembourgban, 2016. április 21-én.

            a Tanács részéről

            az elnök

         G.A. VAN DER STEUR

      (1)  A Tanács (EU, Euratom) 2015/1600 határozata (2015. szeptember 18.) az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről (HL L 248., 2015.9.24., 53. o.).

      (2)  A Tanács (EU, Euratom) 2015/1790 határozata (2015. október 1.) az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről (HL L 260., 2015.10.7., 23. o.).


title: A Tanács 2011/819/KKBP határozata ( 2011. december 8. ) az Európai Unió Afrika szarváért felelős különleges képviselőjének kinevezéséről

text:
               9.12.2011

               HU

               Az Európai Unió Hivatalos Lapja

               L 327/62

         A TANÁCS 2011/819/KKBP HATÁROZATA
   (2011. december 8.)
   az Európai Unió Afrika szarváért felelős különleges képviselőjének kinevezéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 31. cikke (2) bekezdésére és 33. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               Szükséges, hogy az Unió regionális szinten válaszlépéseket tegyen az Afrika szarva térségében felmerült, összetett és egymással összefüggő kihívásokra.

               (2)

               Alexander RONDOS-t az Európai Unió Afrika szarváért felelős különleges képviselőjévé (EUKK) kell kinevezni a 2012. január 1-től2012. június 30-ig terjedő időszakra.

               (3)

               Az EUKK a megbízatását olyan helyzetben látja el, amely rosszabbodhat, és akadályozhatja az Unió külső tevékenységének a Szerződés 21. cikkében meghatározott célkitűzéseinek elérését,

         ELFOGADTA EZT A HATÁROZATOT:
   1. cikk
   Az Európai Unió különleges képviselője
   A Tanács Alexander RONDOS-t a 2012. január 1-től2012. június 30-ig tartó időszakra az Európai Unió Afrika szarváért felelős különleges képviselőjévé (EUKK) nevezi ki. Az EUKK megbízatása hamarabb is megszüntethető, amennyiben a Tanács az Unió külügyi és biztonságpolitikai főképviselőjének (a továbbiakban: a főképviselő) javaslata alapján így határoz.
   Az EUKK megbízatásának alkalmazásában Afrika szarva a következőket foglalja magában: Dzsibuti Köztársaság, Eritrea Állam, Etióp Demokratikus Szövetségi Köztársaság, Kenyai Köztársaság, Szomália, Szudáni Köztársaság, Dél-szudáni Köztársaság és az Ugandai Köztársaság. A tágabb régióra kiható problémákat, többek között a kalózkodást illetően az EUKK-nak adott esetben az Afrika szarván kívüli országokkal és regionális szervezetekkel is fel kell vennie a kapcsolatot.
   A térségben felmerült, egymással összefüggő kihívások regionális megközelítésének szükségességére tekintettel, az Afrika szarváért felelős EUKK szorosan együttműködik a Szudánért és Dél-Szudánért felelős EUKK-val, aki továbbra is irányadó szerepet tölt be e két ország vonatkozásában.
   2. cikk
   Politikai célkitűzések
   (1)   Az EUKK megbízatása az Európai Uniónak (a továbbiakban: az EU vagy az Unió) az Afrika szarvával kapcsolatos politikai célkitűzésein alapul, amelyek szerint az Unió aktívan hozzá kíván járulni a régióban a tartós béke, a biztonság és a fejlődés megvalósítását célzó regionális és nemzetközi intézkedésekhez. Az EUKK továbbá törekedik arra, hogy az Afrika szarvában megvalósított többoldalú uniós szerepvállalás minőségét javítsa, valamint növelje annak erősségét és hatását.
   (2)   Szomália és a konfliktus regionális dimenziói, valamint az ország instabilitásában gyökerező kalózkodás kezdetben kiemelt jelentőséget fog élvezni.
   (3)   Szomáliát illetően az EU politikai céljai az összes eszközének koordinált és hatékony alkalmazásával arra irányulnak, hogy előmozdítsák az országnak és népének a béke és a jólét útjára való visszatérését. E célból az EU támogatja az ENSZ szerepvállalását egy hiteles és inkluzív, Szomália által vezetett politikai folyamat előmozdításában, valamint folytatja arra irányuló tevékenységét, hogy – a regionális és a nemzetközi partnerekkel együtt – hozzájáruljon a dzsibuti békemegállapodás és annak az átmenetet követő intézkedései végrehajtásához.
   (4)   A kalózkodás problémáját illetően az EUKK szerepe az, hogy hozzájáruljon a Szomáliából eredő kalózkodásra vonatkozó koherens, hatékony és kiegyensúlyozott uniós megközelítés kialakításához és végrehajtásához oly módon, hogy az uniós tevékenység valamennyi összetevőjét, ideértve a politikai, biztonsági és fejlesztési ágat is felölelje, továbbá az EUKK lesz a kalózkodással kapcsolatos kérdésekben az EU kulcsfontosságú képviselője a nemzetközi fórumokon, a kelet- és dél-afrikai/indiai-óceáni térséget is beleértve.
   3. cikk
   Megbízatás
   (1)   Az Afrika szarvával kapcsolatos uniós politikai célkitűzések megvalósítása érdekében az EUKK megbízatása a következő:

               a)

               párbeszédet folytat a régió minden érintett és érdekelt szereplőjével, a kormányokkal, a meglévő regionális hatóságokkal, a nemzetközi és a regionális szervezetekkel, a civil társadalom és a diaszpóra képviselőivel az uniós célkitűzések megvalósítása érdekében, valamint közreműködik abban, hogy jobban megértsék az Unió szerepét a régióban;

               b)

               képviseli az Uniót a megfelelő nemzetközi fórumokon, valamint gondoskodik arról, hogy a válságkezeléshez és -megelőzéshez nyújtott uniós támogatás nagyobb ismertségre tegyen szert;

               c)

               ösztönzi és támogatja az Afrikai Unióval (AU) és a szubregionális szervezetekkel való, az uniós partnerségen keresztül a térségben megvalósítandó hatékony politikai együttműködést és gazdasági integrációt;

               d)

               közreműködik az Afrika szarvára vonatkozó uniós politika végrehajtásában, az Európai Külügyi Szolgálattal (EKSZ), a régióban lévő uniós küldöttségekkel és a Bizottsággal folyatatott szoros együttműködésben;

               e)

               Szomáliát illetően – az érintett regionális és nemzetközi partnerekkel szorosan koordinálva – aktívan közreműködik mindazon tevékenységekben és kezdeményezésekben, amelyek a dzsibuti békemegállapodás és annak az átmenetet követő intézkedései végrehajtásához vezetnek, támogatva így az intézményépítést, a jogállamiságot és a megfelelő képességgel rendelkező kormányzási struktúrák létrehozását minden szinten; közreműködik továbbá a biztonság javításában, a jogérvényesülésnek, a nemzeti megbékélésnek és az emberi jogok tiszteletben tartásának az előmozdításában, valamint a humanitárius szállítmányok célba juttatásához szükséges feltételek javításában, különösen Szomália déli és középső részén, a nemzetközi humanitárius jog tiszteletben tartását népszerűsítő, megfelelő tevékenységek révén, gondoskodva az emberiesség, a semlegesség, a pártatlanság és a függetlenség elveinek tiszteletben tartásáról;

               f)

               szoros és aktív együttműködést folytat az ENSZ-főtitkár szomáliai különleges képviselőjével, részt vesz a Szomáliával foglalkozó nemzetközi kapcsolattartó csoport és más érintett fórumok munkájában, valamint elősegíti a Szomáliára vonatkozó koordinált és koherens nemzetközi megközelítés kialakítását, többek között az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália) és az EUNAVFOR Atalanta révén, valamint az Afrikai Unió szomáliai missziója (AMISOM) részére nyújtott folyamatos uniós támogatáson keresztül, a tagállamaival szorosan együttműködve;

               g)

               gondosan figyelemmel követi a szomáliai válság regionális vonatkozásait, ideértve a terrorizmust, a fegyvercsempészetet, a migrációs és a menekültáramlatokat, valamint a tengerhajózási biztonságot, a kalózkodást és az ezekkel kapcsolatos pénzáramlásokat;

               h)

               a kalózkodás problémáját illetően, folyamatosan áttekinti az EKSZ, a Bizottság és a tagállamok által végzett összes uniós tevékenységet, valamint rendszeres, magas szintű politikai kapcsolatot tart fenn a szomáliai kalóztámadások által érintett régióbeli országokkal, a regionális szervezetekkel, a Szomália partjainál folyó kalózkodás problémájával foglalkozó, az ENSZ által megbízott kapcsolattartó csoporttal, az ENSZ-szel és más kulcsfontosságú szereplőkkel annak érdekében, hogy biztosítsa a kalózkodásra vonatkozó koherens és átfogó megközelítést, valamint biztosítsa az EU kulcsszerepét a kalózkodás elleni küzdelem keretében tett nemzetközi intézkedésekben. Ez magában foglalja a regionális tengeri kapacitásépítés és az elfogott kalózokkal szembeni igazságügyi fellépés aktív európai uniós támogatását, valamint annak biztosítását, hogy a Szomáliában folytatott kalózkodás kiváltó okait megfelelően kezeljék. Továbbá magában foglalja a kelet- és dél-afrikai/indiai-óceáni térség országainak a kalózkodás elleni küzdelemre vonatkozó stratégiája és cselekvési terve, valamint a Dzsibuti Magatartási Kódex végrehajtásához nyújtott folyamatos támogatást;

               i)

               követi a politikai fejlemények alakulását a régióban, és hozzájárul a régióval kapcsolatos uniós politika kialakításához, többek között ami az Etiópia és Eritrea közötti határvitát, valamint az algíri megállapodás végrehajtását, a Nílus-medencével kapcsolatos kezdeményezést és a régió más olyan problémáját illeti, amelyek kihatnak e régió biztonságára, stabilitására, jólétére, ideértve az elszámoltatható kormányok létrehozása jelentette kihívást, illetve az erőszak kitörésének esetei vagy politikai válság okozta kihívásokat is;

               j)

               szorosan követi az Afrika szarvát érintő, határokon átnyúló kihívásokat, ideértve a humanitárius válságok minden politikai és biztonsági következményét;

               k)

               hozzájárul az uniós emberi jogi politika végrehajtásához Afrika szarvában, ideértve az emberi jogokról szóló uniós iránymutatásokat, különösen a gyermekek és a fegyveres konfliktusok kapcsolatáról szóló, továbbá a nők elleni erőszakról, valamint a nőkkel szembeni megkülönböztetés valamennyi formája elleni küzdelemről szóló uniós iránymutatásokat, és a nőkről, a békéről és a biztonságról szóló uniós politikát, ideértve a fejlemények figyelemmel követését és az azokról szóló jelentéseket, valamint ajánlások megfogalmazását.

         (2)   Megbízatásának teljesítése érdekében az EUKK többek között:

               a)

               tanácsadást végez és jelentést tesz a nemzetközi fórumokon képviselendő uniós álláspontok meghatározásával kapcsolatban annak érdekében, hogy proaktívan előmozdítsa az Afrika szarvára vonatkozó átfogó uniós megközelítést;

               b)

               folyamatosan áttekinti az Unió valamennyi tevékenységét, és szorosan együttműködik az Unió minden érintett küldöttségével.

         4. cikk
   A megbízatás végrehajtása
   (1)   Az EUKK felel a megbízatásnak a főképviselő felügyelete melletti végrehajtásáért.
   (2)   A Politikai és Biztonsági Bizottság (PBB) kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az EKSZ-szel.
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2012. január 1-től2012. június 30-ig terjedő időszakra 670 000 EUR.
   (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásért elszámolással tartozik a Bizottság felé.
   6. cikk
   A csoport létrehozása és összetétele
   (1)   Az EUKK megbízatása és a rendelkezésre álló megfelelő pénzügyi eszközök keretein belül az EUKK felel csoportjának létrehozásáért. A csoportnak rendelkeznie kell a megbízatás által megkívánt, a meghatározott politikai és biztonsági kérdésekre vonatkozó szakértelemmel. Az EUKK folyamatosan és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az EKSZ javaslatot tehetnek olyan alkalmazottak kirendelésére, akik az EUKK-t munkájában segítik. A tagállamok, az Unió intézményei vagy az EKSZ által az EUKK mellé kirendelt alkalmazottak javadalmazását az érintett tagállam, az Unió érintett intézménye, illetve az EKSZ fedezi. A tagállamok által az uniós intézményekhez vagy az EKSZ-hez kirendelt szakértőket is ki lehet helyezni az EUKK-hoz. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő állam, az uniós intézmény vagy az EKSZ közigazgatási fennhatósága alatt marad, és az EUKK megbízatásának érdekében jár el és végzi feladatát.
   7. cikk
   Az EUKK és az EUKK személyzete részére biztosított kiváltságok és mentességek
   Az EUKK küldetésének és az EUKK alkalmazottainak feladatának elvégzéséhez, illetve a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó országgal vagy fogadó országokkal kell megállapodni. Ehhez a tagállamok és a Bizottság minden szükséges támogatást megadnak.
   8. cikk
   Az EU-minősített adatok biztonsága
   Az EUKK és az EUKK csoportjának tagjai tiszteletben tartják az EU-minősített adatok védelmét szolgáló biztonsági szabályokról szóló, 2011. március 31-i 2011/292/EU tanácsi határozatban (1) megállapított biztonsági elveket és minimumszabályokat.
   9. cikk
   Az információkhoz való hozzáférés és logisztikai támogatás
   (1)   A tagállamok, a Bizottság, az EKSZ és a Tanács Főtitkársága biztosítja, hogy az EUKK minden lényeges információhoz hozzáférjen.
   (2)   Az uniós küldöttségek és/vagy adott esetben a tagállamok logisztikai támogatást nyújtanak a térségben.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően – megbízatásával összhangban és a hatásköre alá tartozó földrajzi terület biztonsági helyzete alapján, a közvetlenül az irányítása alá tartozó állomány biztonsága érdekében meghoz valamennyi indokolt és megvalósítható intézkedést, különösen az alábbiakat:

               a)

               az adott misszióra vonatkozó biztonsági terv létrehozása, amely rendelkezik a misszióra vonatkozó fizikai, szervezeti és eljárási biztonsági intézkedésekről, szabályozza az állomány biztonságos mozgását a misszió területére és a misszió területén belül, továbbá kiterjed a biztonsági események kezelésére, valamint meghatározza a vészhelyzeti intézkedési tervet és a misszió evakuálási tervét;

               b)

               annak biztosítása, hogy az Unión kívül telepített teljes személyi állomány a misszió területén fennálló körülmények által megkövetelt, nagy kockázat elleni biztosítással rendelkezzen;

               c)

               annak biztosítása, hogy az EUKK Unión kívül telepítendő csoportjának valamennyi tagja – a helyi szerződéses személyzetet is beleértve – megfelelő, a misszió területének biztonsági minősítéséhez igazodó biztonsági képzésben részesüljön a misszió területére való érkezése előtt vagy érkezésekor;

               d)

               annak biztosítása, hogy a rendszeres biztonsági értékeléseket követően tett ajánlásokat végrehajtsák, és ezek végrehajtásáról és az egyéb biztonsági kérdésekről, a félidős jelentések és a megbízatás végrehajtásáról szóló jelentések keretében, írásos jelentéseket nyújtsanak be a Tanács, a főképviselő és a Bizottság számára.

         11. cikk
   Jelentéstétel
   (1)   Az EUKK szóban és írásban rendszeresen jelentést tesz a főképviselőnek és a PBB-nek. Az EUKK szükség szerint a tanácsi munkacsoportoknak is jelentést tesz. A rendszeres írásbeli jelentéseket a COREU-hálózaton keresztül terjesztik. Az EUKK a főképviselő vagy a PBB ajánlására jelentést tehet a Külügyek Tanácsának.
   (2)   Az EUKK – az Afrika szarvában lévő uniós küldöttségekkel koordinálva – jelentést készít az uniós kezdeményezések, így például a reformokhoz nyújtott uniós hozzájárulás megvalósításának legjobb módjáról, beleértve a kapcsolódó uniós fejlesztési projektek politikai szempontjait is.
   12. cikk
   Koordináció
   (1)   Az EUKK előmozdítja az Unión belüli átfogó politikai koordinációt és segíti az uniós küldöttségeket annak biztosításában, hogy az Unió politikai céljainak megvalósítása érdekében valamennyi helyszíni uniós eszközt koherens módon alkalmazzanak. Az EUKK tevékenységét ezért össze kell hangolni az uniós küldöttségek és a Bizottság, valamint a térségben működő többi EUKK, különösen a szudáni és dél-szudáni EUKK és az Afrikai Unió melletti EUKK tevékenységével. Az EUKK rendszeresen tájékoztatja a tagállamokat és az Unió térségbeli küldöttségeit.
   (2)   Az EUKK a helyszínen szoros kapcsolatot tart fenn az Unió küldöttségeivel és a tagállamok külképviseleteinek vezetőivel. Ez utóbbiak minden tőlük telhetőt megtesznek annak érdekében, hogy az EUKK-nak megbízatása végrehajtásában segítséget nyújtsanak. Az EUKK – a megfelelő uniós küldöttségekkel szoros együttműködésben – iránymutatást ad az EUNAVFOR Atalanta erőinek parancsnoka és az EUTM Somalia misszióparancsnoka számára a helyi politikai helyzettel kapcsolatban. Az EUKK és az uniós műveleti parancsnok szükség szerint konzultációt folytat egymással.
   (3)   Az EUKK szorosan együttműködik az érintett országok hatóságaival, az ENSZ-szel, az AU-val, a Kormányközi Fejlesztési Hatósággal (IGAD), illetve más nemzeti, regionális és nemzetközi érdekeltekkel, valamint a régióbeli civil társadalom képviselőivel is.
   13. cikk
   Felülvizsgálat
   E határozat végrehajtását, valamint az Uniónak a térségben történő egyéb hozzájárulásaival való összhangját rendszeresen felül kell vizsgálni. Az EUKK a megbízatás végén pedig a megbízatás teljesítéséről szóló átfogó jelentést nyújt be a Tanácsnak, a főképviselőnek és a Bizottságnak.
   14. cikk
   Hatálybalépés
   Ez a határozat az elfogadásának napján lép hatályba.

      Kelt Brüsszelben, 2011. december 8-án.

            a Tanács részéről

            az elnök

         M. DOWGIELEWICZ

      (1)  HL L 141., 2011.5.27., 17. o.


title: 2007/233/EK: A Bizottság határozata ( 2007. április 12. ) a belső elszámolóárral foglalkozó szakértői csoportban, vagyis a közös transzferárfórumban a magánszektort képviselő tagok kinevezéséről

text:
               17.4.2007

               HU

               Az Európai Unió Hivatalos Lapja

               L 100/25

      A BIZOTTSÁG HATÁROZATA

   (2007. április 12.)
   a belső elszámolóárral foglalkozó szakértői csoportban, vagyis a közös transzferárfórumban a magánszektort képviselő tagok kinevezéséről
   (2007/233/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a belső elszámolóárral foglalkozó szakértői csoport létrehozásáról szóló, 2006. december 22-i 2007/75/EK bizottsági határozatra (1) – amelynek értelmében a csoport a Bizottságot tanáccsal látja el a belső elszámolóárakkal kapcsolatos adózási kérdésekben – és különösen annak 4. cikkére,
   tekintettel az Adóügyi és Vámuniós Főigazgatóság weboldalán 2006. december 22-én közzétett pályázati felhívásra, amelyet a közös transzferárfórum üzleti szférából érkező tagjainak képviseletére és az elnöki poszt betöltésére írtak ki,
   mivel:

               (1)

               A 2007/75/EK határozat 4. cikke értelmében a Bizottság nevezi ki az elnököt és a magánszektorból érkező, maximum 15 tagot a belső elszámolóárral kapcsolatos kérdésekben tapasztalattal és hozzáértéssel rendelkező szakértők közül.

               (2)

               A pályázati felhívás (15) bekezdése értelmében a közös transzferárfórumban az üzleti szférát képviselő tagok a belső elszámolóárral kapcsolatos kérdésekkel foglalkozó olyan kiemelkedő személyek, akiket az Európai Bizottság az EU Tanácsának Elnökségével és az UNICE (Union of Industrial and Employers’ Confederations of Europe, Európai Gyáriparosok és Munkáltatók Szervezeteinek Szövetsége) Adóügyi Bizottságával közösen választott ki a megfelelően képzett, az ipar, a szolgáltatások, az üzleti élet vagy a belső elszámolóárral kapcsolatos tevékenységek terén működő pályázók közül.

               (3)

               Mintegy 44 pályázat érkezett a pályázati felhívásra,

         A KÖVETKEZŐKÉPPEN HATÁROZOTT:
   1. cikk
   A Bizottság ezúton kinevez 15 tagot két évre a közös transzferárfórum szakértői csoportban a magánszektor képviseletére és az elnöki poszt betöltésére. A tagok nevét a melléklet tartalmazza.
   2. cikk
   Ez a határozat 2007. március 1-jén lép hatályba.

      Kelt Brüsszelben, 2007. április 12-én.

            a Bizottság részéről

         László KOVÁCS

            a Bizottság tagja

      (1)  HL L 32., 2007.2.6., 189. o.

      MELLÉKLET
      Választott elnök:
      Bruno GIBERT
      A magánszektort képviselő tagok listája:

                  Dirk VAN STAPPEN

                  Isabel VERLINDEN

                  Svetla MARINOVA

                  Werner STUFFER

                  Heinz-Klaus KROPPEN

                  Kennet PETTERSSON

                  Sabine WAHL

                  Guglielmo MAISTO

                  Guy KERSCH

                  Theo KEIJZER

                  Monique VAN HERKSEN

                  Håkan ANDREASSON

                  Eduardo GRACIA

                  Michael SUFRIN

                  Nicholas DEE


title: 2014/231/EU: A Tanács határozata ( 2014. április 14. ) az egyrészről az Európai Közösség és tagállamai, másrészről az Indonéz Köztársaság közötti átfogó partnerségi és együttműködési keretmegállapodásnak a visszafogadással kapcsolatos kérdések tekintetében történő megkötéséről

text:
               26.4.2014

               HU

               Az Európai Unió Hivatalos Lapja

               L 125/46

         A TANÁCS HATÁROZATA
   (2014. április 14.)
   az egyrészről az Európai Közösség és tagállamai, másrészről az Indonéz Köztársaság közötti átfogó partnerségi és együttműködési keretmegállapodásnak a visszafogadással kapcsolatos kérdések tekintetében történő megkötéséről

      (2014/231/EU)

   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen 79. cikke (3) bekezdésére, összefüggésben a 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:

               (1)

               A Tanács 2014/229/EU határozatának (2) megfelelően 2009. november 9-én aláírták az egyrészről az Európai Közösség és tagállamai, másrészről az Indonéz Köztársaság közötti átfogó partnerségi és együttműködési keretmegállapodást (a továbbiakban: a megállapodás), figyelemmel annak egy későbbi időpontban történő megkötésére.

               (2)

               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló (21.) jegyzőkönyv 1. és 2. cikke értelmében az Egyesült Királyság és Írország nem vesz részt ennek a határozatnak az elfogadásában, az rájuk nézve nem kötelező és nem alkalmazandó.

               (3)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.

               (4)

               A 34. cikk (3) bekezdésének a visszafogadással kapcsolatos rendelkezéseit kivéve a megállapodás rendelkezései egy külön határozat (3) hatálya alá fognak tartozni, amelynek elfogadására e határozattal párhuzamosan kerül sor.

               (5)

               A megállapodást az Unió nevében jóvá kell hagyni,

         ELFOGADTA EZT A HATÁROZATOT:
   1. cikk
   Az egyrészről az Európai Közösség és tagállamai, másrészről az Indonéz Köztársaság közötti átfogó partnerségi és együttműködési keretmegállapodást (4) annak 34. cikke (3) bekezdésének tekintetében a Tanács az Európai Unió nevében jóváhagyja.
   2. cikk
   Az Unió külügyi és biztonságpolitika főképviselője tölti be a megállapodás 41. cikke szerinti vegyes bizottság elnöki tisztségét. A területtől függően az Unió vagy adott esetben az Unió és a tagállamok képviselettel rendelkeznek a vegyes bizottságban.
   3. cikk
   A Tanács elnöke az Unió nevében megteszi a megállapodás 48. cikkének (1) bekezdésében meghatározott értesítést.
   4. cikk
   Ez a határozat az elfogadásának napján lép hatályba.

      Kelt Luxembourgban, 2014. április 14-én.

            a Tanács részéről

            az elnök

         C. ASHTON

      (1)  Az Európai Parlament az egyetértését 2014. február 26-án adta meg (a Hivatalos Lapban még nem tették közzé):

      (2)  A Tanács 2009. október 27-i 2014/229/EU határozata az egyrészről az Európai Közösség és tagállamai, és másrészről az Indonéz Köztársaság közötti átfogó partnerségi és együttműködési keretmegállapodás aláírásáról (lásd e Hivatalos Lap 16. oldalát).

      (3)  A Tanács 2014. április 14-i 2014/230/EU határozata az egyrészről az Európai Közösség és tagállamai, másrészről az Indonéz Köztársaság közötti átfogó partnerségi és együttműködési keretmegállapodásnak a visszafogadással kapcsolatos kérdések kivételével történő megkötéséről (lásd e Hivatalos Lap 44. oldalát).

      (4)  A megállapodás szövege az aláírásról szóló határozattal együtt a HL 2014.4.26-i L 125. számának 17. oldalán került közzétételre.


title: 2014/705/EU: A Tanács határozata ( 2014. október 8. ) az Európai Gazdasági és Szociális Bizottság egy egyesült királysági tagjának kinevezéséről

text:
               11.10.2014

               HU

               Az Európai Unió Hivatalos Lapja

               L 295/57

         A TANÁCS HATÁROZATA
   (2014. október 8.)
   az Európai Gazdasági és Szociális Bizottság egy egyesült királysági tagjának kinevezéséről

      (2014/705/EU)

   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 302. cikkére,
   tekintettel az egyesült királysági kormány által benyújtott jelölésre,
   tekintettel az Európai Bizottság véleményére,
   mivel:

               (1)

               A Tanács 2010. szeptember 13-án elfogadta az Európai Gazdasági és Szociális Bizottság tagjainak a 2010. szeptember 21-től2015. szeptember 20-ig terjedő időtartamra történő kinevezéséről szóló 2010/570/EU, Euratom határozatot (1).

               (2)

               Bryan CASSIDY hivatali idejének lejártát követően az Európai Gazdasági és Szociális Bizottság egy tagjának helye megüresedett,

         ELFOGADTA EZT A HATÁROZATOT:
   1. cikk
   A Tanács David YEANDLE OBE-ta hivatali idő hátralévő részére, azaz 2015. szeptember 20-ig, az Európai Gazdasági és Szociális Bizottság tagjávánevezi ki.
   2. cikk
   Ez a határozat az elfogadásának napján lép hatályba.

      Kelt Luxembourgban, 2014. október 8-án.

            a Tanács részéről

            az elnök

         M. LUPI

      (1)  HL L 251., 2010.9.25., 8. o.


title: 2008/683/EK: 208. határozat ( 2008. március 11.) a nyugdíjigények rendezésével kapcsolatos adatgyűjtés közös keretrendszerének megállapításáról (EGT-vonatkozású szöveg)

text:
               21.8.2008

               HU

               Az Európai Unió Hivatalos Lapja

               L 223/25

         AZ EURÓPAI KÖZÖSSÉGEK MIGRÁNS MUNKAVÁLLALÓK SZOCIÁLIS BIZTONSÁGÁVAL FOGLALKOZÓ IGAZGATÁSI BIZOTTSÁGA
   208. HATÁROZAT

   (2008. március 11.)
   a nyugdíjigények rendezésével kapcsolatos adatgyűjtés közös keretrendszerének megállapításáról
   (EGT-vonatkozású szöveg)
   (2008/683/EK)
   A MIGRÁNS MUNKAVÁLLALÓK SZOCIÁLIS BIZTONSÁGÁVAL FOGLALKOZÓ IGAZGATÁSI BIZOTTSÁG,
   tekintettel az 1408/71/EGK tanácsi rendelet (1) 81. cikke d) pontjára, amely szerint az igazgatási bizottság feladata a tagállamok közötti együttműködés erősítése és fejlesztése az információcsere eljárásainak modernizálásával, különösen az intézmények közötti információáramlásnak a telematikus adatcseréhez történő hozzáigazításával, figyelembe véve az adatfeldolgozás fejlődését az egyes tagállamokban, és azt, hogy a modernizáció fő célja az ellátások megállapításának elősegítése,
   tekintettel az 574/72/EGK tanácsi rendelet (2) 117. cikkére, amely szerint az igazgatási bizottság a végrehajtási rendelet 117c. cikkében említett műszaki bizottság kutatása és javaslatai alapján az új adatfeldolgozási technikákhoz igazítja a rendelet és a végrehajtási rendelet alkalmazásához szükséges dokumentumok mintáit, valamint az irányított adatáramlási csatornákat és az adattovábbítási eljárásokat,
   mivel:

               (1)

               Annak érdekében, hogy az igazgatási bizottság segítséget kapjon annak értékeléséhez, hogy a műszaki bizottság munkája milyen mértékben járul hozzá az ellátások megállapításának elősegítéséhez, indokolt bizonyos alapvető mennyiségi és minőségi információkat rendelkezésre bocsátani.

               (2)

               Az egyes tagállamokban rendelkezésre álló információk közötti különbség nehezíti az összehasonlítást, és a statisztikai adatok összegyűjtése nem róhat nagy és szükségtelen terhet a tagállamokra.

               (3)

               A cél ezért az, hogy alapvető adatokat gyűjtsenek az öregségi nyugdíjigények feldolgozásáról és rendezéséről annak érdekében, hogy több ismerettel rendelkezzenek az egyes tagállamokban fennálló helyzetről, és különösen a tagállamok rendszereinek és eljárásainak fő problémáiról, megosszák egymással a bevált módszerekkel kapcsolatos információkat, és javaslatokat dolgozzanak ki a feldolgozási idő csökkentésére, valamint olyan egyértelmű referenciapontokat határozzanak meg, amelyekhez viszonyítva minden egyes tagállam mérni tudja saját teljesítményét.

               (4)

               Ezért indokolt a nyugdíjigények rendezésével kapcsolatos adatok összegyűjtéséhez egy átfogó közös keretrendszert megállapítani, és ehhez az illetékes hatóságoknak pontos iránymutatásokat kell nyújtaniuk a nemzeti intézmények számára.

               (5)

               Az illetékes intézményeknek a nyugdíjigények feldolgozásával és rendezésével kapcsolatos adatok rögzítésére és összegyűjtésére szolgáló belső nemzeti rendszereik tervezésekor és alkalmazásakor figyelembe kell venniük a szociális biztonságra vonatkozó információk elektronikus adatcseréje (electronic exchange of social security information – EESSI) fejlesztését és jövőbeli bevezetését.

               (6)

               Az ilyen közös keretrendszer létrehozását előíró 182. határozat 2006. január 1-jén hatályát vesztette.

         A KÖVETKEZŐKÉPPEN HATÁROZOTT:
   1.   A tagállamok illetékes hatóságainak (vagy kinevezett illetékes hatóságainak, amennyiben egy tagállamon belül több illetékes hatóság is található) meg kell hozniuk az 5. pontban meghatározott adatok összegyűjtésének és rendelkezésre bocsátásának biztosításához szükséges intézkedéseket.
   2.   Ezeket az előző évre vonatkozó adatokat minden év januárjában az 574/72/EGK rendelet 117c. cikke szerinti műszaki bizottság rendelkezésére kell bocsátani.
   3.   A műszaki bizottság titkárságát kell megbízni ezen adatok összegyűjtésének koordinálásával, valamint azzal, hogy a műszaki bizottság jóváhagyásával készítsen éves összefoglalót az igazgatási bizottság részére.
   4.   Az összegyűjtött adatok csak az olyan öregségi nyugdíjakra vonatkoznak, amelyek kérelmezője egy másik tagállamban rendelkezik lakhellyel, és a következőkre terjednek ki:

               a)

               a lakóhely szerinti tagállam vizsgálatot végző intézményének reagálási ideje (az az időtartam, amelyen belül a vizsgálatot végző intézmény tájékoztatja az illetékes intézményt arról, hogy nyugdíj iránti kérelem érkezett be az utóbbi intézményhez). E határozat alkalmazásában a „vizsgálatot végző intézmény” a kérelmező lakóhelye szerinti tagállamban lévő azon szervezet, amely felelős az E 202 nyomtatvány kitöltéséért, míg az „illetékes intézmény” annak a tagállamnak a szervezete, amelyhez beérkezik a kitöltött E 202 nyomtatvány, és amely ennek megfelelően felelős a kérelem feldolgozásáért;

               b)

               az időtartam, amelyre az illetékes intézménynek szüksége van a kérelem feldolgozásához (az az időtartam, amely alatt az illetékes intézmény meghozza a végleges határozatot);

               c)

               a két érintett tagállam feldolgozási ideje összesen (az az időtartam, amely a kérelmező által a vizsgálatot végző intézményhez intézett kérelem benyújtásától a végső határozat meghozataláig tart).

      Megjegyzés: Az EESSI keretében való elektronikus adatcsere megkezdését követően az „E 202 nyomtatványra” való hivatkozás értelemszerűen alkalmazandó a megfelelő strukturált elektronikus dokumentumra.
   5.   Az összegyűjtött naprakész adatok az alábbiakat tartalmazzák:

               a)

               a vizsgálatot végző intézmény által az illetékes intézményhez küldött öregségi nyugdíjkérelmek átlagos, legrövidebb és leghosszabb továbbítási ideje az elmúlt tizenkét hónapban;

               b)

               a másik tagállamban lakhellyel rendelkező kérelmező által benyújtott öregségi nyugdíjkérelemre vonatkozó, az illetékes intézmény által meghozott végleges határozat átlagos, legrövidebb és leghosszabb kiadási ideje az elmúlt tizenkét hónapban;

               c)

               az illetékes intézmény rövid megjegyzése, amely tartalmazza az adatok hátterét, valamint a legrövidebb és leghosszabb ideig feldolgozott kérelmek rendezésében közrejátszó tényezőket;

               d)

               az illetékes intézmény rövid magyarázata az alkalmazott módszerekről, a minta felhasználásáról vagy annak hiányáról, a minta nagyságáról, a vizsgálat által lefedett időszakról, a megvizsgált kérelmek számáról stb.

         6.   Az adatgyűjtés lehetőség szerint 2008 januárjában kezdődik, hogy az adatokat első alkalommal 2009 januárjában továbbítani tudják a műszaki bizottságnak.
   7.   Minden egyes tagállam benyújtja adatait a műszaki bizottsághoz annak érdekében, hogy elősegítsék a tapasztalatcserét és a bevált módszerek széles körű megismertetését.
   8.   Az adatgyűjtési és -felhasználási rendszert minden év végén felülvizsgálják, és szükség esetén ajánlásokat tesznek annak javítására.
   9.   Ezt a határozatot ki kell hirdetni az Európai Unió Hivatalos Lapjában.
   Ezt a határozatot 2008. január 1-jétől kell alkalmazni.

            az igazgatási bizottság elnöke

         Jana LOVŠIN

      (1)  HL L 149., 1971.7.5., 2. o. A legutóbb az 1992/2006/EK európai parlamenti és tanácsi rendelettel (HL L 392., 2006.12.30., 1. o.) módosított rendelet.

      (2)  HL L 74., 1972.3.27., 1. o. A legutóbb a 101/2008/EK bizottsági rendelettel (HL L 31., 2008.2.5., 15. o.) módosított rendelet.


title: A Bizottság határozata (1999. július 14.) a halászati és akvakultúraágazati tanácsadó bizottság megújításáról (az értesítés a C(1999) 2042. számú dokumentummal történt)

text:
Fontos jogi nyilatkozat

|

31999D0478

Hivatalos Lap L 187 , 20/07/1999 o. 0070 - 0073

		A Bizottság határozata(1999. július 14.)a halászati és akvakultúraágazati tanácsadó bizottság megújításáról(az értesítés a C(1999) 2042. számú dokumentummal történt)(1999/478/EK)AZ EURÓPAI KÖZÖSSÉGEK BIZOTTSÁGA,tekintettel az Európai Közösséget létrehozó szerződésre,(1) mivel a Bizottság számára fontos a közös halászati politika létrehozása során felmerült kérdésekkel kapcsolatosan az érintett érdekek reakcióinak megismerése;(2) mivel a halászati ágazatban a 97/246/EK határozattal [1] módosított 89/4/EGK határozat [2], amely legutóbb a 71/128/EGK bizottsági határozat [3] helyébe lépett, egy tanácsadó bizottságot hozott létre;(3) mivel időszerű a tanácsadó bizottság keretén belül a közös halászati politika fejlődésére és igazgatására vonatkozó párbeszéd minden érintett félre, különösen az akvakultúraágazatra és a nem hivatásos szervezetekre való kiterjesztése; mivel e célból szükséges a bizottság szerkezetének felülvizsgálatára;(4) mivel a közös halászati politikára vonatkozó elemzések és közös álláspontok megfogalmazásának elősegítése érdekében hasznos a tanácsadó bizottság tagjait felkérni arra, hogy legelőször az őket érintő kérdésekkel foglalkozzanak;(5) mivel a hatékonyság érdekében szükséges a bizottság tagjai számának korlátozása;(6) mivel hasznos a bizottság munkájának igazgatásával és véleményezéssel megbízott plenáris bizottság és az e vélemények előkészítéséért felelős munkacsoportok közötti párbeszéd egy jobb kapcsolat révén történő javítása;(7) mivel a fent említett reformra szánt átmeneti időszak végén, 1999. július 31-én a bizottság tagjainak mandátuma lejár, és ezért kívánatos a határozat szövegének a fent megjelölt értelemben történő módosítása;(8) mivel az átláthatóság érdekében a 71/128/EGK határozat szövegét fel kell váltani,A KÖVETKEZŐKÉPPEN HATÁROZOTT:1. cikk(1) A Bizottság keretein belül létrehozásra kerül a halászati és akvakultúraágazati tanácsadó bizottság, amely egy plenáris bizottságból, a továbbiakban: "bizottság", és a 7. cikkben említett négy munkacsoportból áll.(2) A bizottság a következő érdekeltségi körök képviselőiből áll: a termelő cégeket, a feldolgozóipart és a halászati és akvakultúraágazat termékeivel kereskedőket képviselő szakmai szervezetek, valamint a fogyasztók, a környezet és a fejlesztés érdekeit képviselő szervezetek.(3) A tudományos és/vagy gazdasági testületeket, a banki szférát és az első értékesítési pontot képviselő halászati ágazati szakértőket a 7. cikkben meghatározott csoportok képviselik.2. cikkA Bizottság konzultálhat a bizottsággal, amely – az elnök, valamint egy vagy több tagjának kérésére – kérdéseket tehet fel a közös halászati politika szabályaira vonatkozóan, különös tekintettel azon intézkedésekre, amelyeket a Bizottság e szabályok keretében hozhat, valamint a halászati ágazat gazdasági és szociális kérdéseiről, azok kivételével, amelyek szociális partnerekként a munkáltatókat és munkavállalókat érintik.3. cikkA bizottság 20 tagból áll (a továbbiakban: a tagok).(1) A következő 11 érdekeltség mindegyike részére egy 1-től 11-ig számozott hely kerül kijelölésre. E 11 hely mindegyikéhez egy teljes jogú tag és egy helyettes tag tartozik:Szakmai szervezetek:Halászati társaságok: | 1) magán hajótulajdonosok |2)szövetkezeti hajótulajdonosok |3) termelői szervezetek |Akvakultúraágazati társaságok: | 4)puhatestű- és kagylótenyésztők |5) haltenyésztők |Kapcsolódó társaságok: | 6) feldolgozók |7)kereskedők (behozatal/kivitel és nagykereskedők) |Szakszervezetek: | 8)e társaságok halászai és fizetett munkavállalói |A közös halászati politika által érintett szervezetek:| 9) fogyasztók || 10) környezet || 11) ejlesztés |(2) A következők ugyancsak hellyel rendelkeznek a bizottságban: a halászatra vonatkozó ágazati párbeszédbizottság [4] elnöke és alelnöke, a 7. cikkben említett 1., 3. és 4. munkacsoport elnöke és alelnöke, valamint a 7. cikkben említett 2. munkacsoport elnöke.4. cikk(1) A bizottság tagjait a Bizottság nevezi ki a 3. cikk (1) bekezdésében meghatározott érdekeltségi köröket leginkább képviselő, közösségi szinten létrehozott szervezetek javaslatai alapján. A fogyasztók képviselőjét a fogyasztói bizottság [5] jelöli ki.Minden betöltendő hely esetén, a halászatra vonatkozó ágazati párbeszédbizottságnak fenntartott helyek kivételével, a szervezetek két, eltérő nemzetiségű jelöltet jelölnek. A 3. cikk (1) bekezdésében előírt érdekeltségeknek kijelölt helyek esetén a javaslatokban meg kell határozni a teljes jogú tag és helyettese nevét.Egy bizottsági tag hivatali ideje három év. Ez megújítható. A betöltött tisztségek után nem jár díjazás.A három éves időszak lejáratát követően a bizottság tagjai mindaddig hivatalban maradnak, amíg nem gondoskodnak utódjukról, vagy meg nem újítják megbízatásukat.Lemondás vagy elhalálozás esetén egy tag mandátuma a három éves időszak lejárata előtt megszűnik.A mandátum ugyancsak megszűntethető, ha a tag jelölését előterjesztő testület kéri a személy leváltását.Egy ilyen tag helyettesítésére, hivatali ideje hátralévő részére, az (1) bekezdésben megállapított eljárással összhangban egy másik személyt kell kinevezni.(2) A bizottság tagjainak névjegyzékét a Bizottság tájékoztatás céljából kihirdeti az Európai Közösségek Hivatalos Lapjában.5. cikkA bizottság egy elnököt és két alelnököt választ három éves időtartamra. A választás a jelen lévő tagok kétharmados többségével történik.A bizottság vezetőségét 3. cikk (2) bekezdésében említett bizottsági tagok alkotják, az ágazati párbeszédbizottság hajótulajdonos tagjának kivételével.A vezetőség megválasztja elnökét, valamint előkészíti és megszervezi a 7. cikkben említett munkacsoport tevékenységét.6. cikkA 4. cikk (1) bekezdésében említett szervezetek egyikének kérésére az elnök meghívhatja az illető szervezet küldöttjét, hogy az vegyen részt a bizottság ülésein. Az elnök, azonos feltételek mellett, szakértőként bármely személyt meghívhat a bizottság munkálataiban való részvételre, aki elismert szaktudással rendelkezik a napirenden szereplő témák egyikében. A helyettes tagok – saját költségükön – megfigyelőként részt vehetnek az üléseken.7. cikkA bizottság, véleményeinek előkészítése érdekében, négy munkacsoportot jelöl ki.A csoportok nevei, valamint elnökségük és összetételük e határozat mellékletében találhatók.A munkacsoportok résztvevőit minden egyes ülés napirendjének megfelelően, a Bizottsággal egyetértésben a közösségi szinten létrehozott legreprezentatívabb szervezetek választják ki. A biológia vagy gazdaság képviselőit a STECF [6] választja ki. A Bizottság a napirendnek megfelelően további szakértőket jelölhet ki.8. cikk(1) A bizottság – a Bizottsággal egyetértésben elfogadott éves munkaprogramnak megfelelően – a Bizottság értesítése alapján ül össze. A vezetőség a Bizottság egyetértésével az elnök értesítése alapján ül össze.(2) A Bizottsági szolgálatok képviselői részt vesznek a bizottság, a vezetőség és a munkacsoportok ülésein.(3) A bizottság, a vezetőség és a munkacsoport titkárságát a Bizottsági szolgálatok biztosítják.(4) A Bizottsággal egyetértésben, a bizottság összeállítja a munkaprogram végrehajtására, az ülések előkészítésére, az ülések helyszínére, a jelentésekre, állásfoglalásokra vagy következtetésekre és a vélemények vagy ajánlások megfogalmazására vonatkozó szabályokat.9. cikkA bizottságot feladata, hogy véleményt nyilvánítson a Bizottság által megfogalmazott javaslatokról, valamint a munkaprogramjában szereplő témákról.A Bizottság a bizottság véleményének kérésekor meghatározhat egy időszakot, amelyen belül a véleményt be kell nyújtani.Az érintett érdekeltségek álláspontjának tükröződnie kell a Bizottsághoz benyújtott jelentésben.Amennyiben a kért vélemény a bizottság egyhangú egyetértését tükrözi, a bizottság közös következtetéseket fogalmaz meg, amelyeket a jelentéshez csatol.10. cikkAz EK-Szerződés 287. cikkének sérelme nélkül, a bizottság vagy a munkacsoportok tagjai nem tehetnek közzé semmilyen, a munkájuk folyamán a bizottságban vagy a munkacsoportokban szerzett információt, amennyiben a Bizottság tájékoztatja őket arról, hogy a kért vélemény vagy a felmerült kérdés bizalmas üggyel kapcsolatos.Ebben az esetben, az üléseken kizárólag a bizottság tagjai és a Bizottsági szolgálatok képviselői vehetnek részt.11. cikkA 71/128/EGK és a 97/247/EK határozat [7] hatályát veszti.12. cikkEz a határozat 1999. augusztus 1-jén lép hatályba.Kelt Brüsszelben, 1999. július 14-éna Bizottság részérőlEmma Boninoa Bizottság tagja[1] HL L 97., 1997.4.12., 27. o.[2] HL L 5., 1989.1.7., 33. o.[3] HL L 68., 19713.22., 18. o.[4] HL L 225., 1998.8.12., 27. o. (98/500/EK)[5] HL L 162., 1995.7.13., 37. o.[6] HL L 297., 1993.12.2., 25. o.[7] HL L 97., 1997.4.12., 28. o.--------------------------------------------------MELLÉKLETa 7. cikkben említett munkacsoportok1. A munkacsoportok nevei1. csoport : A halászati forrásokhoz való hozzáférés és a halászati tevékenységek igazgatása.2. csoport : Akvakultúra: halak, kagylók és puhatestűek.3. csoport : Piaci és kereskedelmi politika.4. csoport : Általános kérdések: gazdasági és ágazati elemzések.2. Elnökök és alelnökökAz 1. és a 4. munkacsoport elnöke a magán hajótulajdonosok képviselője.Az 1. munkacsoport alelnöke a szövetkezeti hajótulajdonosok képviselője.A 2. munkacsoport elnöke, illetve alelnöke felváltva a haltenyésztők, illetve a puhatestűeket és kagylókat tenyésztők képviselője.A 3. munkacsoport elnöke a feldolgozók képviselője.A 4. munkacsoport elnöke a kereskedők képviselője.A 3. munkacsoport alelnöke a termelői szervezetek képviselője.3. A helyek száma a vonatkozó érdekeltség szerint:| 1. munka-csoport | 2. munka-csoport | 3. munka-csoport | 4. munka-csoport |Magán hajótulajdonosok | 5 | – | 1 | 3 |Szövetkezeti hajótulajdonosok | 3 | – | 1 | 2 |Alkalmazott halászok | 2 | 1 | 1 | 2 |Termelői szervezetek | 1 | – | 3 | 1 |Haltenyésztők | – | 6 | 1 | 1 |Puhatestűeket/kagylókat tenyésztők | – | 4 | 1 | 1 |Feldolgozók | – | – | 3 | 2 |Kereskedők | – | – | 2 | 1 |Fogyasztók | – | 1 | 1 | 1 |Környezet | 1 | 1 | 1 | 1 |Fejlesztés | 1 | – | 1 | 1 |Biológia | 1 | 1 | – | – |Gazdaság | 1 | 1 | 1 | 1 |Bankügyek | – | – | 1 | 1 |Árverések és kikötők | – | – | 1 | – || 15 | 15 | 19 | 18 |A Bizottság a napirendnek megfelelően további szakértőket jelölhet ki.--------------------------------------------------


title: 2009/857/EK: A Tanács határozata ( 2007. december 13.) az Európai Unióról szóló szerződés 9c. cikke (4) bekezdésének és az Európai Unió működéséről szóló szerződés 205. cikke (2) bekezdésének egyrészről 2014. november 1. és 2017. március 31. közötti, másrészről 2017. április 1-jétől kezdődő végrehajtásáról

text:
               1.12.2009

               HU

               Az Európai Unió Hivatalos Lapja

               L 314/73

      A TANÁCS HATÁROZATA

   (2007. december 13.)
   az Európai Unióról szóló szerződés 9c. cikke (4) bekezdésének és az Európai Unió működéséről szóló szerződés 205. cikke (2) bekezdésének egyrészről 2014. november 1. és 2017. március 31. közötti, másrészről 2017. április 1-jétől kezdődő végrehajtásáról
   (2009/857/EK)
   AZ EURÓPAI UNIÓ TANÁCSA,
   mivel:

               (1)

               Helyénvaló az olyan rendelkezések elfogadása, amelyek biztosítják a zavartalan átmenetet a Tanács – az átmeneti rendelkezésekről szóló jegyzőkönyv 3. cikkének (3) bekezdésében meghatározott, és 2014. október 31-ig továbbra is alkalmazandó – minősített többségi döntéshozatali rendszere és a 2014. november 1-jétől hatályba lépő, az Európai Unióról szóló szerződés 9c. cikkének (4) bekezdésében és az Európai Unió működéséről szóló szerződés 205. cikke (2) bekezdésében előírt szavazási rendszer között, beleértve a 2017. március 31-ig tartó átmeneti időszak folyamán az említett jegyzőkönyv 3. cikkének (2) bekezdésében megállapított egyedi rendelkezéseket is.

               (2)

               Felidézendő, hogy a Tanács minden erőfeszítést megtesz a minősített többséggel meghozott határozatok demokratikus legitimációjának megerősítésére,

         A KÖVETKEZŐKÉPPEN HATÁROZOTT:
   1.   SZAKASZ

      A 2014. NOVEMBER 1. ÉS 2017. MÁRCIUS 31. KÖZÖTT ALKALMAZANDÓ RENDELKEZÉSEK

   1. cikk
   Ha a 2014. november 1. és 2017. március 31. közötti időszakban a Tanácsnak az Európai Unióról szóló szerződés 9c. cikke (4) bekezdése első albekezdésének vagy az Európai Unió működéséről szóló szerződés 205. cikke (2) bekezdésének alkalmazása szerinti blokkoló kisebbség létrejöttéhez szükséges

               a)

               népesség legalább háromnegyedét; vagy

               b)

               a tagállamok számának legalább háromnegyedét

         képviselő tagjai jelzik, hogy kifogásolják valamely aktusnak a Tanács által minősített többséggel történő elfogadását, a Tanács megvitatja a kérdést.
   2. cikk
   A Tanács e tárgyalások során minden tőle telhetőt megtesz annak érdekében, hogy ésszerű határidőn belül és az uniós jog által meghatározott kötelező határidők sérelme nélkül kielégítő megoldást találjon a Tanácsnak az 1. cikkben említett tagjai által felvetett aggodalmakat illetően.
   3. cikk
   Ennek érdekében a Tanács elnöke a Bizottság segítségével és a Tanács eljárási szabályzatának tiszteletben tartásával minden olyan szükséges kezdeményezést megtesz, amely a Tanácson belüli megegyezés szélesebb alapokra helyezését segíti elő. A Tanács tagjai segítik a Tanács elnökét.
   2.   SZAKASZ

      A 2017. ÁPRILIS 1-JÉTŐL ALKALMAZANDÓ RENDELKEZÉSEK

   4. cikk
   Ha 2017. április 1-jétől a Tanácsnak az Európai Unióról szóló szerződés 9c. cikke (4) bekezdése első albekezdésének vagy az Európai Unió működéséről szóló szerződés 205. cikke (2) bekezdésének alkalmazása szerinti blokkoló kisebbség létrejöttéhez szükséges

               a)

               népesség legalább 55 %-át; vagy

               b)

               a tagállamok számának legalább 55 %-át

         képviselő tagjai jelzik, hogy ellenezni kívánják valamely aktusnak a Tanács által minősített többséggel történő elfogadását, a Tanács megvitatja a kérdést.
   5. cikk
   A Tanács e tárgyalások során minden tőle telhetőt megtesz annak érdekében, hogy ésszerű határidőn belül és az uniós jog által meghatározott kötelező határidők sérelme nélkül kielégítő megoldást találjon a Tanácsnak a 4. cikkben említett tagjai által felvetett aggodalmakat illetően.
   6. cikk
   Ennek érdekében a Tanács elnöke a Bizottság segítségével és a Tanács eljárási szabályzatának tiszteletben tartásával minden olyan szükséges kezdeményezést megtesz, amely a Tanácson belüli megegyezés szélesebb alapokra helyezését segíti elő. A Tanács tagjai segítik a Tanács elnökét.
   3.   SZAKASZ

      A HATÁROZAT HATÁLYBALÉPÉSE ÉS ALKALMAZÁSA

   7. cikk
   Ez a határozat a Lisszaboni Szerződés hatálybalépésének napján lép hatályba.

      Kelt Brüsszelben, 2007. december 13-án.

            a Tanács részéről

            az elnök

         L. AMADO


title: Az Európai Parlament (EU) 2016/1488 határozata (2016. április 28.) az Energiaszabályozók Együttműködési Ügynöksége 2014-es pénzügyi évre vonatkozó elszámolása lezárásáról

text:
               14.9.2016

               HU

               Az Európai Unió Hivatalos Lapja

               L 246/171

         AZ EURÓPAI PARLAMENT (EU) 2016/1488 HATÁROZATA
   (2016. április 28.)
   az Energiaszabályozók Együttműködési Ügynöksége 2014-es pénzügyi évre vonatkozó elszámolása lezárásáról
   AZ EURÓPAI PARLAMENT,

               —

               tekintettel az Energiaszabályozók Együttműködési Ügynöksége 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Energiaszabályozók Együttműködési Ügynöksége 2014-es pénzügyi évre vonatkozó éves beszámolójáról szóló jelentésére, az ügynökség válaszával együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel az ügynökségnek a 2014-es pénzügyi évre szóló költségvetés végrehajtására vonatkozó felelőssége alóli mentesítéséről szóló, 2016. február 12-i tanácsi ajánlásra (05584/2016–C8-0089/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az Energiaszabályozók Együttműködési Ügynöksége létrehozásáról szóló, 2009. július 13-i 713/2009/EK európai parlamenti és tanácsi rendeletre (4) és különösen annak 24. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A8-0087/2016),

               1.

               megállapítja, hogy az Energiaszabályozók Együttműködési Ügynöksége végleges éves beszámolója megegyezik a számvevőszéki jelentés mellékletében szereplővel;

               2.

               jóváhagyja az Energiaszabályozók Együttműködési Ügynöksége 2014-es pénzügyi évre vonatkozó elszámolásának lezárását;

               3.

               utasítja elnökét, hogy továbbítsa ezt a határozatot az Energiaszabályozók Együttműködési Ügynöksége igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 409., 2015.12.9., 18. o.

      (2)  Lásd az 1. lábjegyzetet.

      (3)  HL L 298., 2012.10.26., 1. o.

      (4)  HL L 211., 2009.8.14., 1. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.